title: 2007/881/KE: Deċizjoni tal-Kunsill ta’ l- 20 ta’ Diċembru 2007 li temenda r-Regoli ta’ Proċedura tal-Kunsill

text:
               29.12.2007

               MT

               Il-Ġurnal Uffiċjali ta’ l-Unjoni Ewropea

               L 346/17

         DEĊIZJONI TAL-KUNSILL
   ta’ l-20 ta’ Diċembru 2007
   li temenda r-Regoli ta’ Proċedura tal-Kunsill
   (2007/881/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-ewwel subparagrafu ta’ l-Artikolu 207(3) tiegħu,
   Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika, u b’mod partikolari l-Artikolu 121(3) tiegħu,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28(1) u 41(1) tiegħu,
   Wara li kkunsidra l-Artikolu 2 (2) ta’ l-Anness III għar-Regoli ta’ Proċedura tal-Kunsill (1).
   Billi:

               (1)

               L-Artikolu 11(5) tar-Regoli ta’ Proċedura tal-Kunsill (minn hawn ’il quddiem imsejħin “ir-Regoli ta’ Proċedura”) jipprovdi li meta deċiżjoni għandha tiġi adottata mill-Kunsill b’maġġoranza kwalifikata, u jekk membru tal-Kunsill hekk jitlob, għandu jiġi verifikat li l-Istati Membri li jikkostitwixxu din il-maġġoranza kwalifikata jirrappreżentaw mill-inqas 62 % tal-popolazzjoni totali ta’ l-Unjoni Ewropea kalkolata abbażi taċ-ċifri tal-popolazzjoni mniżżla fl-Artikolu 1 ta’ l-Anness III għar-Regoli ta’ Proċedura.

               (2)

               L-Artikolu 2(2) ta’ l-Anness III għar-Regoli ta’ Proċedura dwar regoli dettaljati għall-implimentazzjoni tad-disposizzjonijiet rigward l-ippeżar tal-voti fil-Kunsill jipprovdi li, b’seħħ mill-1 ta’ Jannar ta’ kull sena, il-Kunsill għandu, skond id-data disponibbli fl-Uffiċju ta’ l-Istatistika tal-Komunitajiet Ewropej fit-30 ta’ Settembru tas-sena ta’ qabel, jadatta ċ-ċifri mniżżla fl-Artikolu 1 ta’ dak l-Anness.

               (3)

               Ir-Regoli ta’ Proċedura għandhom jiġu emendati għaldaqstant għas-sena 2008.

         IDDEĊIEDA KIF ĠEJ:
   Artikolu 1
   Artikolu 1 ta’ l-Anness III għar-Regoli ta’ Proċedura għandu jiġi sostitwit bit-test li ġej:

      “Artikolu 1
      Għall-finijiet ta’ l-implimentazzjoni ta’ l-Artikolu 205(4) tat-Trattat KE, l-Artikolu 118(4) tat-Trattat Euratom, it-tielet subparagrafu ta’ l-Artikolu 23(2) u l-Artikolu 34(3) tat-Trattat UE, il-popolazzjoni totali ta’ kull Stat Membru għall-perijodu mill-1 ta’ Jannar sal-31 ta’ Diċembru 2008 għandha tkun kif ġej:

                  Stat Membru

                  Popolazzjoni
                  (× 1 000 )

                  Il-Ġermanja

                  82 314,9

                  Franza

                  63 392,1

                  Ir-Renju Unit

                  60 823,8

                  L-Italja

                  59 131,3

                  Spanja

                  44 474,6

                  Il-Polonja

                  38 125,5

                  Ir-Rumanija

                  21 565,1

                  L-Olanda

                  16 358

                  Il-Greċja

                  11 171,7

                  Il-Portugall

                  10 599,1

                  Il-Belġju

                  10 584,5

                  Ir-Repubblika Ċeka

                  10 287,2

                  L-Ungerija

                  10 066,1

                  L-Iżvezja

                  9 113,2

                  L-Awstrija

                  8 298,9

                  Il-Bulgarija

                  7 679,3

                  Id-Danimarka

                  5 447,1

                  Is-Slovakja

                  5 393,6

                  Il-Finlandja

                  5 276,9

                  L-Irlanda

                  4 319,4

                  Il-Litwanja

                  3 384,9

                  Il-Latvja

                  2 281,3

                  Is-Slovenja

                  2 010,3

                  L-Estonja

                  1 342,4

                  Ċipru

                  778,7

                  Il-Lussemburgu

                  476,2

                  Malta

                  407,8

                  Total

                  495 103,9

                  Livell mitlub (62 %)

                  306 964,4 ”

            .
   Artikolu 2
   Din id-Deċiżjoni għandu jkollha effett mill-1 ta’ Jannar 2008.
   Hija għandha tiġi pubblikata fil-Ġurnal Uffiċjali ta’ l-Unjoni Ewropea.

      Magħmula fi Brussell, 20 ta’ Diċembru 2007.

            Għall-Kunsill

            Il-President

         F. NUNES CORREIA

      (1)  Deċiżjoni tal-Kunsill 2006/683/KE, Euratom tal-15 ta’ Settembru 2006 li tadotta r-Regoli ta’ Proċedura tal-Kunsill (ĠU L 285, 16.10.2006, p. 47).


title: Deċiżjoni Nru P1 tat- 12 ta’ Ġunju 2009 dwar l-interpretazzjoni tal-Artikoli 50(4), 58 u 87(5) tar-Regolament (KE) Nru 883/2004 tal-Parlament Ewropew u tal-Kunsill għall-għoti tal-benefiċċji tal-Invalidità, tal-Età u tas-Superstiti (Test b’relevanza għaż-ŻEE u għall-Ftehim KE/Żvizzera)

text:
               24.4.2010

               MT

               Il-Ġurnal Uffiċjali tal-Unjoni Ewropea

               C 106/21

         DEĊIŻJONI Nru P1
   tat-12 ta’ Ġunju 2009
   dwar l-interpretazzjoni tal-Artikoli 50(4), 58 u 87(5) tar-Regolament (KE) Nru 883/2004 tal-Parlament Ewropew u tal-Kunsill għall-għoti tal-benefiċċji tal-Invalidità, tal-Età u tas-Superstiti
   (Test b’rilevanza għaż-ŻEE u għall-Ftehim KE/Żvizzera)
   2010/C 106/07
   IL-KUMMISSJONI AMMINISTRATTIVA GĦALL-KOORDINAZZJONI TAS-SISTEMI TA’ SIGURTÀ SOĊJALI,
   Wara li kkunsidrat l-Artikolu 72(a) tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (1), li skontu l-Kummissjoni Amministrattiva hi responsabbli biex tittratta l-mistoqsijiet amministrattivi jew mistoqsijiet ta’ interpretazzjoni kollha li jinħolqu mid-dispożizzjonijiet tar-Regolament (KE) Nru 987/2009 tal-Parlament Ewropew u tal-Kunsill tas- 16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tal-iskemi ta’ sigurtà soċjali (2),
   Wara li kkunsidrat l-Artikolu 50(4), 58 u 87(5) tar-Regolament (KE) Nru 883/2004,
   Filwaqt li hemm bżonn li tiġi ċċarata l-applikazzjoni tal-Artikolu 50(4), l-Artikolu 58 u l-Artikolu 87(5) tar-Regolament (KE) Nru 883/2004 u biex tiġi pprovduta l-gwida neċessarja lill-istituzzjonijiet inkarigati bl-implimentazzjoni ta’ dawn id-dispożizzjonijiet.
   Filwaqt li taġixxi skont il-kundizzjonijiet stipulati fl-Artikolu 71(2) tar-Regolament (KE) Nru 883/2004,
   IDDEĊIDIET KIF ĠEJ:
   I.   Applikazzjoni tal-Artikolu 50(4) tar-Regolament (KE) Nru 883/2004

               1.

               L-istituzzjoni li tħallas benefiċċju għandha awtomatikament tagħmel kalkolu ġdid meta tkun infurmata li l-benefiċjarju jilħaq il-kundizzjonijiet għall-għoti ta’ benefiċċju skont il-leġiżlazzjoni ta’ Stat Membru ieħor.
               M’għandux isir kalkolu ġdid f’sitwazzjoni meta l-perjodi kompluti skont il-leġiżlazzjoni tal-Istati Membri l-oħra diġà tqiesu għall-għoti tal-benefiċċju u ma nkisbu l-ebda perjodi wara l-għoti tal-benefiċċju tal-bidu.
               Madankollu, meta jibdew japplikaw kundizzjonijiet addizzjonali (ħlief għat-tmiem ta’ perjodi tal-assigurazzjoni), bħal meta wieħed jilħaq l-età meħtieġa għall-għoti tal-benefiċċju jew bidla fin-numru ta’ tfal li għandhom jitqiesu, għandu awtomatikament isir kalkolu ġdid.

               2.

               L-istituzzjoni li tagħmel kalkolu ġdid ta’ benefiċċju li kien ingħata minnha, għandha għall-kalkolu tqis il-perjodi kollha tal-assigurazzjoni u/jew ir-residenza, kif ukoll kwalunkwe kundizzjoni oħra li jissodisfa l-benefiċjarju skont il-leġiżlazzjoni tagħha stess u skont il-leġiżlazzjoni tal-Istat Membru l-ieħor dakinhar tal-għoti tal-benefiċċju kkalkulat mill-ġdid.

               3.

               Il-jum rilevanti għandu jkun il-jum meta mmaterjalizza ruħu r-riskju fl-Istat Membru fejn il-kundizzjonijiet għall-intitolament ġew sodisfatti l-aħħar.

         II.   L-applikazzjoni tal-Artikolu 58 tar- Regolament (KE) Nru 883/2004

               4.

               L-istituzzjoni li tagħti suppliment skont l-Artikolu 58 tar-Regolament (KE) Nru 883/2004 għandha tinnotifika l-istituzzjoni kompetenti ta’ kwalunkwe Stat Membru ieħor li skont il-leġiżlazzjoni tiegħu l-benefiċjarju huwa intitolat għal benefiċċju mogħti skont id-dispożizzjonijiet tal-Kapitolu 5 tar-Regolament.

               5.

               L-istituzzjoni kompetenti ta’ kwalunkwe Stat Membru ieħor li jipprovdi benefiċċji skont il-Kapitolu 5 tar-Regolament (KE) Nru 883/2004 lill-benefiċjarju għandu jinnotifika kull Jannar lill-istituzzjoni li tħallas is-suppliment tal-ammont tal-benefiċċji li tħallas lill-benefiċjarju sa mill-1 ta’ Jannar tal-istes sena.

         III.   Applikazzjoni ta’ Artikolu 87(5) tar-Regolament (KE) Nru 883/2004

               6.

               Meta persuna tagħmel applikazzjoni għar-reviżjoni ta’ pensjoni tal-invalidità skont id-dispożizzjonijiet tal-Artikolu 87(5) tar-Regolament (KE) Nru 883/04 ma għandux ikun neċessarju li jsir eżami mediku ieħor, sakemm it-tagħrif li jinsab fil-fajl tal-benefiċjarju jkun jista’ jitqies bħala adattat.
               Fejn dan ma jkunx il-każ, l-istituzzjoni kkonċernata tista’ titlob li jsir eżami mediku ġdid.

         IV.   Pubblikazzjoni u dħul fis-seħħ

               7.

               Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Għandha tibda tapplika mid-data tad-dħul fis-seħħ tar-Regolament (KE) Nru 987/2009.

            Il-President tal-Kummissjoni Amministrattiva

         Gabriela PIKOROVÁ

      (1)  ĠU L 166, 30.4.2004, p. 1.

      (2)  ĠU L 284, 30.10.2009, p. 1.


title: Deċiżjoni tal-Kunsill (UE) 2017/775 tal-25 ta' April 2017 li taħtar membru supplenti, propost mir-Repubblika tal-Finlandja, fil-Kumitat tar-Reġjuni

text:
               4.5.2017

               MT

               Il-Ġurnal Uffiċjali tal-Unjoni Ewropea

               L 115/50

         DEĊIŻJONI TAL-KUNSILL (UE) 2017/775
   tal-25 ta' April 2017
   li taħtar membru supplenti, propost mir-Repubblika tal-Finlandja, fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Finlandiż,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandat tas-Sinjura Katri KULMUNI, sar vakanti s-siġġu ta' membru supplenti fil-Kumitat tar-Reġjuni.

         ADOTTA DIN ID-DEĊIŻJONI:
   Artikolu 1
   Hija b'dan maħtura membru supplenti fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Is-Sinjura Merja LAHTINEN, Jämsän kaupunginvaltuuston jäsen.

         Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fil-Lussemburgu, il-25 ta' April 2017.

            Għall-Kunsill

            Il-President

         I. BORG

      (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: 2010/592/UE: Deċiżjoni tar-rappreżentanti tal-gvernijiet tal-Istati Membri tad- 29 ta’ Settembru 2010 dwar ħatra ta’ Mħallef fil-Qorti tal-Ġustizzja

text:
               5.10.2010

               MT

               Il-Ġurnal Uffiċjali tal-Unjoni Ewropea

               L 261/5

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tad-29 ta’ Settembru 2010
   dwar ħatra ta’ Mħallef fil-Qorti tal-Ġustizzja
   (2010/592/UE)
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b’mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 253 u 255 tiegħu,
   Billi:

               (1)

               Skont l-Artikoli 5 u 7 tal-Protokoll dwar l-Istatut tal-Qorti tal-Ġustizzja tal-Unjoni Ewropea u bħala riżultat tar-riżenja tas-Sur Pranas KŪRIS, għandu jinħatar Imħallef fil-Qorti tal-Ġustizzja għall-bqija tal-mandat tas-Sur Pranas KŪRIS, li jintemm fis-6 ta’ Ottubru 2012.

               (2)

               Il-kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-idoneità tas-Sur Egidijus JARAŠIŪNAS għall-qadi tad-dmirijiet ta’ Mħallef fil-Qorti tal-Ġustizzja,

         ADOTTAW DIN ID-DEĊIŻJONI:
   Artikolu 1
   Is-Sur Egidijus JARAŠIŪNAS huwa b’dan maħtur Imħallef fil-Qorti tal-Ġustizzja għall-perijodu mis-6 ta’ Ottubru 2010 sas-6 ta’ Ottubru 2012.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, id-29 ta’ Settembru 2010.

            Għall-Kunsill

            Il-President

         J. DE RUYT


title: Deċiżjoni tal-Kunsill (UE, Euratom) 2015/2393 tat-8 ta' Diċembru 2015 li temenda r-Regoli ta' Proċedura tal-Kunsill

text:
               18.12.2015

               MT

               Il-Ġurnal Uffiċjali tal-Unjoni Ewropea

               L 332/133

         DEĊIŻJONI TAL-KUNSILL (UE, Euratom) 2015/2393
   tat-8 ta' Diċembru 2015
   li temenda r-Regoli ta' Proċedura tal-Kunsill
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Artikolu 11(6) tar-Regoli ta' Proċedura tal-Kunsill (1),
   Billi:

               (1)

               Mill-1 ta' Novembru 2014, meta jkun meħtieġ li att jiġi adottat mill-Kunsill li jaġixxi b'maġġoranza kwalifikata, għandu jiġi verifikat li l-Istati Membri li jikkostitwixxu l-maġġoranza kwalifikata jirrappreżentaw mill-inqas 65 % tal-popolazzjoni tal-Unjoni.

               (2)

               Sal-31 ta' Marzu 2017, meta jkun meħtieġ li att jiġi adottat mill-Kunsill li jaġixxi b'maġġoranza kwalifikata, membru tal-Kunsill jista' jitlob li dan jiġi adottat f'konformità mal-maġġoranza kwalifikata kif definita fl-Artikolu 3(3) tal-Protokoll Nru 36 dwar id-dispożizzjonijiet transitorji, anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika. F'dak il-każ, membru tal-Kunsill jista' jitlob li ssir verifika biex jiġi żgurat li l-Istati Membri li jikkostitwixxu l-maġġoranza kwalifikata jirrappreżentaw mill-inqas 62 % tat-total tal-popolazzjoni tal-Unjoni.

               (3)

               Dawk il-perċentwali jiġu kkalkolati skont iċ-ċifri tal-popolazzjoni stipulati fl-Anness III mar-Regoli ta' Proċedura tal-Kunsill (“ir-Regoli ta' Proċedura”).

               (4)

               L-Artikolu 11(6) tar-Regoli ta' Proċedura jipprevedi li, b'effett mill-1 ta' Jannar ta' kull sena, il-Kunsill għandu jemenda ċ-ċifri stipulati f'dak l-Anness, f'konformità mad-data disponibbli għall-Uffiċċju tal-Istatistika tal-Unjoni Ewropea fit-30 ta' Settembru tas-sena ta' qabel.

               (5)

               Għaldaqstant, ir-Regoli ta' Proċedura għandhom jiġu emendati kif meħtieġ għas-sena 2016,

         ADOTTA DIN ID-DEĊIŻJONI:
   Artikolu 1
   L-Anness III tar-Regoli ta' Proċedura huwa sostitwit b'dan li ġej:

         “ANNESS III
         Ċifri li jirrigwardaw il-popolazzjoni tal-Unjoni u l-popolazzjoni ta' kull Stat Membru għall-implimentazzjoni tad-dispożizzjonijiet dwar il-votazzjoni b'maġġoranza kwalifikata fil-Kunsill
         Għall-finijiet tal-implimentazzjoni tal-Artikolu 16(4) TUE, l-Artikolu 238(2) u (3) tat-TFUE u l-Artikolu 3(2) tal-Protokoll Nru 36, il-popolazzjoni tal-Unjoni u l-popolazzjoni ta' kull Stat Membru, kif ukoll il-perċentwal tal-popolazzjoni ta' kull Stat Membru relattivament għall-popolazzjoni tal-Unjoni, għall-perijodu mill-1 ta' Jannar 2016 sal-31 ta' Diċembru 2016, għandhom ikunu kif ġej:

                     Stat Membru

                     Popolazzjoni

                     Perċentwal tal-popolazzjoni totali tal-Unjoni

                     Ġermanja

                     81 089 331

                     15,93

                     Franza

                     66 352 469

                     13,04

                     Renju Unit

                     64 767 115

                     12,73

                     Italja

                     61 438 480

                     12,07

                     Spanja

                     46 439 864

                     9,12

                     Polonja

                     38 005 614

                     7,47

                     Rumanija

                     19 861 408

                     3,90

                     Netherlands

                     17 155 169

                     3,37

                     Belġju

                     11 258 434

                     2,21

                     Greċja

                     10 846 979

                     2,13

                     Repubblika Ċeka

                     10 419 743

                     2,05

                     Portugall

                     10 374 822

                     2,04

                     Ungerija

                     9 855 571

                     1,94

                     Żvezja

                     9 790 000

                     1,92

                     Awstrija

                     8 581 500

                     1,69

                     Bulgarija

                     7 202 198

                     1,42

                     Danimarka

                     5 653 357

                     1,11

                     Finlandja

                     5 471 753

                     1,08

                     Slovakkja

                     5 403 134

                     1,06

                     Irlanda

                     4 625 885

                     0,91

                     Kroazja

                     4 225 316

                     0,83

                     Litwanja

                     2 921 262

                     0,57

                     Slovenja

                     2 062 874

                     0,41

                     Latvja

                     1 986 096

                     0,39

                     Estonja

                     1 313 271

                     0,26

                     Ċipru

                     847 008

                     0,17

                     Lussemburgu

                     562 958

                     0,11

                     Malta

                     429 344

                     0,08

                     Total

                     508 940 955

                     Livell limitu (62 %)

                     315 543 392

                     Livell limitu (65 %)

                     330 811 621 ”

   Artikolu 2
   Din id-Deċiżjoni tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Hija tapplika mill-1 ta' Jannar 2016.

      Magħmul fi Brussell, it-8 ta' Diċembru 2015.

            Għall-Kunsill

            Il-President

         P. GRAMEGNA

      (1)  Deċiżjoni tal-Kunsill 2009/937/UE tal-1 ta' Diċembru 2009 li tadotta r-Regoli ta' Proċedura tiegħu (ĠU L 325, 11.12.2009, p. 35).


title: Deċiżjoni tal-Kunsill 2013/240/PESK tas- 27 ta' Mejju 2013 li temenda d-Deċiżjoni 2010/279/PESK dwar il-Missjoni tal-Pulizija tal-Unjoni Ewropea fl-Afganistan (EUPOL AFGHANISTAN)

text:
                  28.5.2013

                  MT

                  Il-Ġurnal Uffiċjali tal-Unjoni Ewropea

                  L 141/44

            DEĊIŻJONI TAL-KUNSILL 2013/240/PESK
      tas-27 ta' Mejju 2013
      li temenda d-Deċiżjoni 2010/279/PESK dwar il-Missjoni tal-Pulizija tal-Unjoni Ewropea fl-Afganistan (EUPOL AFGHANISTAN)
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, l-Artikolu 42(4) u l-Artikolu 43(2) tiegħu,
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
      Billi:

                  (1)

                  Fit-18 ta' Mejju 2010, il-Kunsill adotta d-Deċiżjoni 2010/279/PESK (1), li estendiet l-EUPOL AFGHANISTAN bi tliet snin sal-31 ta' Mejju 2013.

                  (2)

                  Wara r-rakkomandazzjonijiet fl-Analiżi Strateġika li saret f'Ottubru 2012 u l-adattament sussegwenti tal-Pjan Operattiv (OPLAN), il-EUPOL AFGHANISTAN għandha tiġi estiża sal-31 ta' Diċembru 2014.

                  (3)

                  L-EUPOL AFGHANISTAN ser titmexxa fil-kuntest ta’ sitwazzjoni li tista’ tiddeterjora u li tista’ timpedixxi t-twettiq tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat.

                  (4)

                  Id-Deċiżjoni 2010/279/PESK għandha għalhekk tiġi emendata kif meħtieġ,

            ADOTTA DIN ID-DEĊIŻJONI:
      Artikolu 1
      Id-Deċiżjoni 2010/279/PESK hija b'dan emendata kif ġej:

                  (1)

                  L-Artikolu 1(1) huwa sostitwit b’dan li ġej:
                  "1.   Il-Missjoni tal-Pulizija tal-Unjoni Ewropea fl-Afganistan ("EUPOL AFGHANISTAN" jew il-"Missjoni"), stabbilità mill-Azzjoni Konġunta 2007/369/PESK, għandha tiġi estiża mill-31 ta’ Mejju 2010 sal-31 ta’ Diċembru 2014.".

                  (2)

                  L-Artikolu 3(1) huwa sostitwit b’dan li ġej:
                  "1.   Sabiex jintlaħqu l-għanijiet stabbiliti fl-Artikolu 2, l-EUPOL AFGANISTAN għandha:

                              (a)

                              tassisti lill-Gvern tal-Afganistan sabiex imexxi ’l quddiem ir-riforma istituzzjonali tal-Ministeru tal-Intern u, biex jiżviluppa u jimplimenta b’mod koerenti l-politika u strateġija għal arranġamenti fl-ordni pubbliku ċivili li jkunu sostenibbli u effikaċi, speċjalment fir-rigward tal-Pulizija (Ċivili) Afgana bl-Uniformi u l-Pulizija Afgana ta’ Kontra l-Kriminalità;

                              (b)

                              tassisti lill-Gvern tal-Afganistan f'aktar professjonalizzazzjoni tal-Pulizija Nazzjonali Afgana (PNA) b'mod partikolari bl-appoġġ għall-iżvilupp tal-infrastruttura tat-taħriġ u bit-tisħiħ tal-kapaċitajiet Afgani għall-iżvilupp u l-għoti ta' taħriġ;

                              (c)

                              tappoġġa lill-awtoritajiet Afgani biex jiżviluppaw aktar ir-rabtiet bejn il-pulizija u l-istat tad-dritt usa' u tiżgura interazzjoni adegwata mas-sistema usa’ tal-ġustizzja kriminali;

                              (d)

                              ittejjeb il-koeżjoni u l-koordinazzjoni bejn atturi internazzjonali u taħdem aktar fuq l-iżvilupp strateġiku għar-riforma tal-pulizija, speċjalment permezz tal-Bord Internazzjonali għall-Koordinazzjoni tal-Pulizija (IPCB), f'koordinazjzoni mill-qrib mal-komunità internazzjonali u permezz ta' kooperazzjoni kontinwa mas-sħab ewlenin, anke mal-Forza Internazzjonali ta' Assistenza għas-Sigurtà (ISAF) immexxija min-NATO u l-Missjoni tan-NATO għat-Taħriġ u kontributuri oħra.

                        Dawn il-kompiti għandhom jiġu żviluppati ulterjorment fil-Pjan Operattiv (OPLAN). Il-Missjoni għandha twettaq il-kompiti tagħha permezz ta’, fost mezzi oħra, monitoraġġ, għoti ta’ pariri u taħriġ.".

                  (3)

                  L-Artikolu 4 huwa sostitwit b'dan li ġej:
                  "Artikolu 4
                  Struttura tal-Missjoni
                  1.   Il-Missjoni għandha jkollha l-Kwartieri Ġenerali (KĠ) f'Kabul. Il-Missjoni għandha tinkludi:

                              (i)

                              il-Kap tal-Missjoni u l-uffiċċju tiegħu inkluż Uffiċjal Għoli tas-Sigurtà tal-Missjoni;

                              (ii)

                              komponent tal-pulizija;

                              (iii)

                              komponent tal-istat tad-dritt;

                              (iv)

                              komponent tat-taħriġ;

                              (v)

                              komponent fuq il-post;

                              (vi)

                              appoġġ għall-missjoni;

                              (vii)

                              uffiċċji fuq il-post barra minn Kabul, skont il-każ;

                              (viii)

                              element ta’ appoġġ fi Brussell.

                        2.   Il-persunal tal-Missjoni għandu jiġi skjerat fil-livelli ċentrali, reġjonali u provinċjali u jista’ jaħdem, kif ikun meħtieġ, fil-livell distrettwali għall-implimentazzjoni tal-mandat fir-rigward tal-valutazzjoni tas-sigurtà u meta jkun hemm fatturi determinanti, bħal appoġġ loġistiku u ta’ sigurtà adatt. Għandhom jiġu konklużi arranġamenti tekniċi mal-ISAF u mal-Pajjiżi Mexxejja tal-Kmand Reġjonali/Tim Provinċjali ta’ Rikostruzzjoni (PRT) għall-iskambju ta’ informazzjoni, għall-appoġġ mediku, ta’ sigurtà u loġistiku inkluża l-akkomodazzjoni mill-Kmandi Reġjonali u l-PRTs.
                  3.   Barra minn hekk, għadd ta’ membri tal-persunal tal-Missjoni għandhom ikunu skjerati sabiex tittejjeb il-koordinazzjoni strateġika tar-riforma tal-pulizija fl-Afganistan, kif meħtieġ, u b'mod partikolari mas-Segretarjat tal-IPCB f’Kabul.".

                  (4)

                  L-Artikolu 11 huwa sostitwit b'dan li ġej:
                  "Artikolu 11
                  Sigurtà
                  1.   Il-Kmandant Ċivili tal-Operazzjoni għandu jidderieġi l-ippjanar ta' miżuri tas-sigurtà tal-Kap tal-Missjoni u jiżgura l-implimentazzjoni korretta u effettiva tagħhom għall-EUPOL AFGHANISTAN f'konformità mal-Artikolu 5.
                  2.   Il-Kap tal-Missjoni għandu jkun responsabbli mis-sigurtà tal-operazzjoni u sabiex jiżgura konformità ma’ rekwiżiti minimi ta’ sigurtà applikabbli għall-operazzjoni, skont il-politika tal-Unjoni dwar is-sigurtà tal-persunal skjerat barra l-Unjoni f’kapaċità operattiva taħt it-Titolu V tat-Trattat, u d-dokumenti ta’ sostenn tiegħu.
                  3.   Il-Kap tal-Missjoni għandu jkun assistit minn Uffiċjal Għoli tas-Sigurtà tal-Missjoni (SMSO), li għandu jirrapporta lill-Kap tal-Missjoni u jżomm ukoll relazzjoni funzjonali mill-qrib mas-Servizz Ewropew għall-Azzjoni Esterna (SEAE).
                  4.   Il-Kap tal-Missjoni għandu jaħtar Uffiċjali tas-Sigurtà fil-postijiet provinċjali u reġjonali tal-Missjoni, li, taħt l-awtorità tal-SMSO għandhom ikunu responsabbli mill-ġestjoni ta' kuljum tal-aspetti kollha ta' sigurtà tal-elementi rispettivi tal-Missjoni.
                  5.   Il-persunal tal-EUPOL AFGHANISTAN għandu jagħmel taħriġ obbligatorju ta' sigurtà qabel id-dħul tiegħu fil-funzjoni, f'konformità mal-OPLAN. Għandu wkoll jingħatalu taħriġ regolari ta’ aġġornament fuq il-post organizzat mill-SMSO.
                  6.   Il-Kap tal-Missjoni għandu jiżgura l-protezzjoni tal-informazzjoni klassifikata tal-UE f'konformità mad-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (*).

                     (*)  ĠU L 141, 27.5.2011, p. 17."."

                  (5)

                  L-Artikolu 13(1) huwa sostitwit b’dan li ġej:
                  "1.   L-ammont ta' referenza finanzjarja maħsub biex ikopri n-nefqa relatata mal-EUPOL AFGHANISTAN għall-perijodu mill-31 ta' Mejju 2010 sal-31 ta' Lulju 2011 għandu jkun ta' EUR 54 600 000.
                  L-ammont ta’ referenza finanzjarja maħsub biex ikopri n-nefqa relatata mal-EUPOL AFGHANISTAN għall-perijodu mill-1 ta’ Awwissu 2011 sal-31 ta’ Lulju 2012 għandu jkun ta’ EUR 60 500 000.
                  L-ammont ta’ referenza finanzjarja maħsub biex ikopri n-nefqa relatata mal-EUPOL AFGHANISTAN għall-perijodu mill-1 ta' Awwissu 2012 sal-31 ta' Mejju 2013 għandu jkun ta' EUR 56 870 000.
                  L-ammont ta' referenza finanzjarja maħsub biex ikopri n-nefqa relatata mal-EUPOL AFGHANISTAN għall-perijodu mill-1 ta' Ġunju 2013 sal-31 ta' Diċembru 2014 għandu jkun ta' EUR 108 050 000.".

                  (6)

                  L-Artikolu 14 huwa sostitwit b'dan li ġej:
                  "Artikolu 14
                  Rilaxx ta' informazzjoni
                  1.   Ir-RGħ huwa b'dan awtorizzat jirrilaxxa lin-NATO/ISAF informazzjoni u dokumenti klassifikati tal-UE ġġenerati għall-finijiet tal-Missjoni, f'konformità mad-Deċiżjoni 2011/292/UE. Għandhom jitfasslu arranġamenti tekniċi lokali sabiex dan jiġi faċilitat.
                  2.   Ir-RGħ huwa b'dan awtorizzat jirrilaxxa lill-Istati terzi assoċjati ma' din id-Deċiżjoni, skont il-każ u f'konformità mal-ħtiġijiet tal-Missjoni, informazzjoni u dokumenti klassifikati tal-UE sal-livell "CONFIDENTIEL UE" ġġenerati għall-finijiet tal-Missjoni, f'konformità mad-Deċiżjoni 2011/292/UE.
                  3.   Ir-RGħ huwa b'dan awtorizzat jirrilaxxa lill-UNAMA, skont il-każ u f'konformità mal-ħtiġijiet operattivi tal-Missjoni, informazzjoni u dokumenti klassifikati tal-UE sal-livell "RESTREINT UE" ġġenerati għall-finijiet tal-Missjoni, f'konformità mad-Deċiżjoni 2011/292/UE. Għandhom jitfasslu arranġamenti lokali għal dan il-għan.
                  4.   Fil-każ ta' ħtieġa operattiva speċifika u immedjata, ir-RGħ b'dan ikun ukoll awtorizzat jirrilaxxa lill-Istat ospitanti informazzjoni u dokumenti klassifikati tal-UE sal-livell "RESTREINT UE" ġġenerati għall-finijiet tal-Missjoni, f'konformità mad-Deċiżjoni 2011/292/UE. Għal dan il-għan għandhom jitfasslu arranġamenti bejn ir-RGħ u l-awtoritajiet kompetenti tal-Istat ospitanti.
                  5.   Ir-RGħ huwa b'dan awtorizzat jirrilaxxa lill-Istati terzi assoċjati ma’ din id-Deċiżjoni, dokumenti mhux klassifikati tal-UE relatati mad-deliberazzjonijiet tal-Kunsill fir-rigward tal-Missjoni koperta mill-obbligu ta’ segretezza professjonali skont l-Artikolu 6(1) tar-Regoli ta’ Proċedura tal-Kunsill (**).
                  6.   Ir-RGħ jista' jiddelega s-setgħat imsemmijin fil-paragrafi 1, 2, 3 u 5, kif ukoll il-kapaċità li jikkonkludi l-arranġamenti msemmijin fil-paragrafu 4 lil persuni li jinsabu taħt l-awtorità tiegħu, lill-Kmandant tal-Operazzjonijiet Ċivili u/jew lill-Kap tal-Missjoni.

                     (**)  Deċiżjoni tal-Kunsill 2009/937/UE tal-1 ta’ Diċembru 2009 li tadotta r-Regoli ta’ Proċedura tal-Kunsill (ĠU L 325, 11.12.2009, p. 35)."."

                  (7)

                  Fl-Artikolu 17, it-tieni sentenza hija sostitwita b'din li ġejja:
                  "Hija għandha tapplika mill-31 ta' Mejju 2010 sal-31 ta' Diċembru 2014.".

            Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, is-27 ta’ Mejju 2013.

               Għall-Kunsill

               Il-President

            C. ASHTON

         (1)  ĠU L 123, 19.5.2010, p. 4.


title: 2012/656/UE: Deċiżjoni tal-Kunsill tat- 22 ta’ Ottubru 2012 li tistabbilixxi l-pożizzjoni li għandha tiddieħed mill-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Demokratika Popolari tal-Laos fil-WTO

text:
               24.10.2012

               MT

               Il-Ġurnal Uffiċjali tal-Unjoni Ewropea

               L 294/7

         DEĊIŻJONI TAL-KUNSILL
   tat-22 ta’ Ottubru 2012
   li tistabbilixxi l-pożizzjoni li għandha tiddieħed mill-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Demokratika Popolari tal-Laos fil-WTO
   (2012/656/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2), u 207(4), flimkien mal-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Fl-16 ta’ Lulju 1997 il-Gvern tar-Repubblika Demokratika Popolari tal-Laos (il-Laos) applika għall-adeżjoni fil-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (WTO), skont l-Artikolu XII ta’ dan il-Ftehim.

               (2)

               Fil-19 ta’ Frar 1998 twaqqaf Grupp ta’ Ħidma dwar l-adeżjoni tal-Laos biex jintlaħaq ftehim dwar it-termini tal-adeżjoni aċċettabbli għal-Laos u l-Membri kollha tal-WTO.

               (3)

               Il-Kummissjoni, f’isem l-Unjoni, innegozjat serje komprensiva ta’ impenji fir-rigward tal-ftuħ tas-suq min-naħa tal-Laos li jissodisfaw it-talbiet tal-Unjoni u huma skont il-livell ta’ żvilupp tal-Laos.

               (4)

               Dawn l-impenji huma issa inkorporati fil-Protokoll ta’ Adeżjoni tal-Laos fil-WTO.

               (5)

               L-adeżjoni fil-WTO hija mistennija tagħmel kontribut pożittiv u dejjiemi għall-proċess ta’ riforma ekonomika u żvilupp sostenibbli fil-Laos.

               (6)

               Il-Protokoll ta’ Adeżjoni għandu għalhekk jiġi approvat.

               (7)

               L-Artikolu XII tal-Ftehim li jistabbilixxi l-WTO jistipula li t-termini tal-adeżjoni għandhom jaqblu dwarhom il-Membru tal-adeżjoni u l-WTO, u li l-Konferenza Ministerjali tal-WTO tapprova t-termini tal-adeżjoni min-naħa tal-WTO. L-Artikolu IV.2 tal-Ftehim li jistabbilixxi li l-WTO jipprevedi li matul l-intervalli bejn il-laqgħat tal-Konferenza Ministerjali, il-funzjonijiet tagħha għandhom jitmexxew mill-Kunsill Ġenerali.

               (8)

               Għalhekk, huwa meħtieġ li tiġi stabbilita l-pożizzjoni li għandha tieħu l-Unjoni fi ħdan il-Kunsill Ġenerali tal-WTO dwar l-adeżjoni tal-Laos fil-WTO,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tieħu l-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Demokratika Popolari tal-Laos fil-WTO, hija li tapprova l-adeżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, it-22 ta’ Ottubru 2012.

            Għall-Kunsill

            Il-President

         S. ALETRARIS


title: 2008/762/KE: Deċiżjoni tal-Kunsill tal- 25 ta' Settembru 2008 li tadotta r-Regoli ta’ Proċedura tal-Kumitat tal-Faċilità ta’ Investiment stabbilit taħt l-awspiċji tal-Bank Ewropew ta’ l-Investiment

text:
               1.10.2008

               MT

               Il-Ġurnal Uffiċjali ta’ l-Unjoni Ewropea

               L 262/34

         DEĊIŻJONI TAL-KUNSILL
   tal-25 ta' Settembru 2008
   li tadotta r-Regoli ta’ Proċedura tal-Kumitat tal-Faċilità ta’ Investiment stabbilit taħt l-awspiċji tal-Bank Ewropew ta’ l-Investiment
   (2008/762/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra l-Ftehim Intern bejn ir-Rappreżentanti tal-Gvernijiet ta’ l-Istati Membri li jiltaqgħu fi ħdan il-Kunsill, dwar il-finanzjament ta’ l-għajnuna Komunitarja taħt il-qafas finanzjarju multi-annwali għall-perijodu 2008 sa l-2013 skond il-Ftehim ta’ Sħubija AKP-KE u bl-allokazzjoni ta’ l-assistenza finanzjarja għall-Pajjiżi u t-Territorji Barranin li għalihom tapplika l-Parti Erbgħa tat-Trattat KE (1), u b’mod partikolari l-Artikolu 9(2) tiegħu,
   Wara li kkunsidra r-Regolament tal-Kunsill (KE) Nru 617/2007 ta’ l-14 ta’ Mejju 2007 dwar l-implimentazzjoni ta’ l-10 Fond Ewropew għall-Iżvilupp taħt il-Ftehim ta’ Sħubija AKP-KE (2), u b’mod partikolari t-tieni paragrafu ta’ l-Artikolu 13(1) tiegħu,
   Wara li kkunsidra l-proposta tal-Bank Ewropew ta’ l-Investiment,
   Wara li kkunsidra l-opinjoni tal-Kummissjoni,
   IDDEĊIEDA KIF ĠEJ:
   Artikolu 1
   Ir-Regoli ta’ Proċedura tal-Kumitat tal-Faċilità ta’ Investiment stabbilit taħt l-awspiċji tal-Bank Ewropew ta’ l-Investiment, kif stabbiliti fl-Anness għal din id-Deċiżjoni, huma b’dan adottati.
   Artikolu 2
   Din id-Deċiżjoni għanda tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali ta’ l-Unjoni Ewropea.

      Magħmula fi Brussell, 25 ta’ Settembru 2008.

            Għall-Kunsill

            Il-President

         B. HORTEFEUX

      (1)  ĠU L 247, 9.9.2006, p. 32.

      (2)  ĠU L 152, 13.6.2007, p. 1.

      ANNESS
      REGOLI TA’ PROĊEDURA TAL-KUMITAT TAL-FAĊILITÀ TA’ INVESTIMENT STABBILIT TAĦT L-AWSPIĊJI TAL-BANK EWROPEW TA’ L-INVESTIMENT
      Artikolu 1
      1.   Il-Kumitat tal-Faċilità ta’ Investiment (“il-Kumitat”) għandu jikkonsisti minn rappreżentant għal kull Stat Membru u rappreżentant tal-Kummissjoni tal-Komunitajiet Ewropej, minn issa ’l quddiem imsejjaħ (“il-Kummissjoni”). Għandhom jivvotaw biss il-membri tal-Kumitat maħtura mill-Istati Membri, jew is-supplenti tagħhom.
      2.   Il-President u d-deputat President tal-Kumitat għandhom jiġu eletti minn fost il-membri tal-Kumitat maħtura mill-Istati Membri għal perijodu ta’ sentejn. L-elezzjoni għandha ssir fil-bidu ta’ l-ewwel laqgħa tal-Kumitat b’vot sigriet. Il-President għandu jiġi elett mill-kandidati abbażi ta’ maġġoranza kkwalifikata, kif stabbilit fl-Artikolu 3. L-elezzjoni tad-deputat President għandha ssegwi l-istess proċedura.
      3.   Il-Bank Ewropew ta’ l-Investiment, (“il-Bank”), għandu jipprovdi s-segretarjat u s-servizzi ta’ appoġġ lill-Kumitat.
      4.   Kull Stat Membru għandu jinnomina rappreżentant wieħed u supplent wieħed li jkun awtorizzat jeżerċita d-drittijiet tal-vot. Supplent jista’ jattendi l-laqgħat tal-Kumitat bħala osservatur, iżda għandu jkollu biss id-dritt tal-vot meta r-rappreżentant ta’ l-Istat Membru tiegħu jkun assenti. F’ċirkostanzi eċċezzjonali, fejn la r-rappreżentant u lanqas is-supplent ma jkunu jistgħu jattendu laqgħa tal-Kumitat, ir-rappreżentant jista’ jagħti prokura lil rappreżentant ieħor, jew jista’ jiġi sostitwit minn terza persuna li jiġi maħtur ad hoc mill-Istat Membru. L-Istati Membri għandhom jinformaw lill-Bank u lis-Segretarjat Ġenerali tal-Kunsill bl-ismijiet u l-indirizzi tar-rappreżentanti u s-supplenti tagħhom permezz tar-Rappreżentanzi Permanenti tagħhom għall-Unjoni Ewropea.
      5.   Il-Kummissjoni għandha tinnomina rappreżentant wieħed u supplent wieħed biex jattendu l-laqgħat tal-Kumitat u għandha tgħaddi l-ismijiet tagħhom lill-Bank u s-Segretarjat Ġenerali tal-Kunsill. Dawn il-persuni maħtura jistgħu jkunu assistiti minn uffiċjali u ħaddiema oħra tal-Kummissjoni.
      6.   Il-Bank għandu jinnomina żewġ uffiċjali biex jattendu u jieħdu sehem fil-ħidma tal-Kumitat u għandu jgħaddi l-ismijiet tagħhom lill-Kummissjoni u s-Segretarjat Ġenerali tal-Kunsill. Dawn il-persuni maħtura jistgħu jkunu assistiti minn uffiċjali oħra tal-Bank.
      7.   Rappreżentant tas-Segretarjat Ġenerali tal-Kunsill għandu jkun mistieden biex jattendi laqgħat tal-Kumitat bħala osservatur.
      Artikolu 2
      Il-Kumitat għandu jitlaqqa’ mill-President tiegħu u għandu jiltaqa’ mill-inqas erba’ darbiet fis-sena fil-kwartieri ġenerali tal-Bank fil-Lussemburgu. Il-President jista’ jsejjaħ laqgħat addizzjonali fuq talba ta’ wieħed mill-Membri, jew tal-Bank.
      Is-segretarjat għandu jibgħat avviżi tal-laqgħat lill-membri tal-Kumitat u s-supplenti tagħhom u lis-Segretarjat Ġenerali tal-Kunsill flimkien mad-dettalji ta’ l-aġenda proposta għal-laqgħa, kif ukoll id-dokumenti rilevanti, kif speċifikat fl-Artikolu 5(1).
      Artikolu 3
      Il-Kumitat għandu jaġixxi fil-materji kollha b’maġġoranza kkwalifikata ta’ 724 vot minn 1 004, li jesprimu vot favur mingħand mill-inqas erbatax-il Stat Membru. Il-minoranza li timblokka għandha tikkonsisti f’281 vot. Il-voti tar-rappreżentanti ta’ l-Istati Membri għandhom jitwieżnu hekk kif ġej:

                  Stat Membru

                  Voti

                  Il-Belġju

                  35

                  Il-Bulgarija

                  1

                  Ir-Repubblika Ċeka

                  5

                  Id-Danimarka

                  20

                  Il-Ġermanja

                  205

                  L-Estonja

                  1

                  Il-Greċja

                  15

                  Spanja

                  79

                  Franza

                  196

                  L-Irlanda

                  9

                  L-Italja

                  129

                  Ċipru

                  1

                  Il-Latvja

                  1

                  Il-Litwanja

                  1

                  Il-Lussemburgu

                  3

                  L-Ungerija

                  6

                  Malta

                  1

                  L-Olanda

                  49

                  L-Awstrija

                  24

                  Il-Polonja

                  13

                  Il-Portugall

                  12

                  Ir-Rumanija

                  4

                  Is-Slovenja

                  2

                  Is-Slovakkja

                  2

                  Il-Finlandja

                  15

                  L-Iżvezja

                  27

                  Ir-Renju Unit

                  148

                  Total

                  1 004

            Artikolu 4
      1.   Il-Kumitat għandu, taħt il-kundizzjonijiet stabbiliti fl-Artikolu 3:

                  (a)

                  fir-rigward tal-Faċilità ta’ Investiment, japprova:

                              (i)

                              il-linji gwida operattivi u l-proposti għar-reviżjoni tagħhom;

                              (ii)

                              l-istrateġiji ta’ investiment u l-pjani ta’ l-attività, skond il-punt b) ta’ l-Artikolu 13(2) tar-Regolament tal-Kunsill (KE) Nru 617/2007 ta’ l-14 ta’ Mejju 2007 dwar l-implimentazzjoni ta’ l-10 Fond Ewropew għall-Iżvilupp taħt il-Ftehim ta’ Sħubija AKP-KE (1) (Ir-Regolament Implimentattiv);

                              (iii)

                              ir-rapporti annwali, inklużi r-rendikonti finanzjarji;

                              (iv)

                              kwalunkwe dokument ta’ politika ġenerali, inklużi rapporti ta’ evalwazzjoni;

                  (b)

                  jagħti opinjoni dwar:

                              (i)

                              proposti biex jingħata sussidju fuq l-imgħax, skond il-punt a) ta’ l-Artikolu 13(3) tar-Regolament Implimentattiv;

                              (ii)

                              proposti relatati ma’ proġetti li għalihom il-Kummissjoni tkun tat opinjoni negattiva;

                              (iii)

                              kwalukwe proposta oħra bbażata fuq il-prinċipji ġenerali ddefiniti fil-linji gwida operattivi.

            Barra minn hekk, il-korpi governattivi tal-Bank jistgħu, minn żmien għal ieħor, jitolbu li l-Kumitat jagħti opinjoni dwar proposti oħra ta’ finanzjament, jew dwar kwistjonijiet oħra ta’ strateġija jew politika li jikkonċernaw l-attivitajiet tal-Bank fil-pajjiżi ta’ l-AKP.
      2.   Id-dokumenti ta’ ħidma u l-proposti għall-Kumitat għandhom jitħejjew u jkunu ppreżentati lill-Kumitat mill-Bank. Il-proposti għandhom jagħtu dettalji dwar:

                  (a)

                  id-deskrizzjoni tal-proġett u r-rilevanza tiegħu għall-istrateġija ta’ l-iżvilupp tal-pajjiż kif ippreżentata fid-dokumenti ta’ strateġija tal-pajjiż;

                  (b)

                  l-għan ta’ l-iżvilupp li l-proġett huwa maħsub li jikseb, inkluża s-sostenibbiltà tal-miżuri ppjanati;

                  (ċ)

                  l-organizzazzjoni ġenerali u l-ġustifikazzjoni tal-proġett;

                  (d)

                  l-ispejjeż tal-proġett, il-metodu tal-finanzjament u r-riskji involuti, kif ukoll, meta rilevanti, il-miżuri li l-Bank biħsiebu japplika biex jittaffew ir-riskji;

                  (e)

                  l-impatt lokali, nazzjonali u reġjonali tal-proġett, ibbażat fuq id-dispożizzjonijiet tal-Ftehim ta’ Sħubija AKP-UE, inkluż fuq l-ambjent;

                  (f)

                  il-ftehim jew l-opinjoni tal-Kummissjoni, kif speċifikat fl-Artikolu 13(5) tar-Regolament Implimentattiv.

            3.   Ir-regoli dettaljati li jiggvernaw l-eżekuzzjoni teknika tal-proġett u l-iskeda ta’ żmien għat-twettiq tiegħu għandhom jiġu ppreżentati fil-qosor f’Anness għall-proposta.
      Artikolu 5
      1.   Il-Bank għandu jibgħat id-dokumenti u l-proposti rilevanti lill-membri tal-Kumitat u s-supplenti tagħhom, u lis-Segretarjat Ġenerali tal-Kunsill fil-limiti ta’ żmien rispettivi li ġejjin:

                  (a)

                  mill-inqas erba’ ġimgħat qabel id-data ffissata għal-laqgħat f’każijiet fejn hija prevista approvazzjoni tal-Kumitat;

                  (b)

                  mill-inqas tliet ġimgħat qabel id-data ffissata għal-laqgħat f’każijiet fejn tintalab l-opinjoni tal-Kumitat.

            Il-President jista’ f’każijiet eċċezzjonali jirrinunzja l-limiti ta’ żmien msemmijin hawn fuq, fuq talba raġunata tal-Bank.
      2.   Il-membri tal-Kumitat għandhom jinnotifikaw lill-Bank bil-miktub dwar kwalunkwe kumment jew talba għal aktar informazzjoni li huma jista’ jkollhom dwar id-dokumenti mqassmin skond il-paragrafu 1, mill-inqas fi żmien ħamest ijiem tax-xogħol f’każijiet ta’ approvazzjoni u tlett ijiem tax-xogħol f’każijiet ta’ opinjoni, qabel id-data tal-laqgħat.
      3.   Fuq proposta tal-President tiegħu, il-Kumitat għandu jadotta l-aġenda fil-bidu tal-laqgħa. Kull membru tal-Kumitat jista’ jitlob li jiżdiedu punti fl-aġenda, iżda għal diskussjoni biss. L-informazzjoni pprovduta f’dan ir-rigward tista’ tingħata verbalment.
      4.   Ir-rappreżentant ta’ Stat Membru assenti għandu jitqies li approva jew ta opinjoni favorevoli dwar id-dokumenti ppreżentati, ħlief fejn huwa jkun ta lill-President tal-Kumitat avviż bil-miktub dwar l-intenzjoni tiegħu li ma japprovax jew ma jagħtix opinjoni favorevoli, jew fejn, bħala miżura eċċezzjonali, huwa jkun ta prokura lil rappreżentant ta’ Stat Membru ieħor. Meta jkunu ngħataw prokuri għall-vot jew ikun intgħażel sostitut, il-President tal-Kumitat għandu jkun infurmat b’dan bil-quddiem.
      Ir-rappreżentant ta’ Stat Membru jista’ jirċievi prokura minn rappreżentant ta’ Stat Membru ieħor wieħed biss.
      Artikolu 6
      1.   Tista’ tintalab l-opinjoni tal-Kumitat permezz ta’ proċedura bil-miktub fuq l-inizjattiva tal-Bank u bi qbil bil-quddiem mal-President.
      2.   Meta proposta tiġi ppreżentata permezz ta’ proċedura bil-miktub, il-Bank jippreżentaha flimkien mad-dokumenti ta’ appoġġ kollha rilevanti. Jekk fi żmien tliet ġimgħat wara l-preżentazzjoni ta’ proposta, ir-rappreżentant ta’ Stat Membru ma jkunx ta vot negattiv, il-vot jitqies li huwa favur il-proposta.
      3.   Jekk diskussjoni f’laqgħa tal-Kumitat tintalab speċifikament minn wieħed mill-membri mhux aktar tard minn ħamest ijiem tax-xogħol qabel ma jiskadi l-perijodu ta’ tliet ġimgħat imsemmi fil-paragrafu 2, il-proposta għandha tiġi ppreżentata fil-laqgħa skedata li jmiss tal-Kumitat. F’każijiet eċċezzjonali ta’ urġenza partikolari, il-Bank imbagħad jista’ jitlob li l-President isejjaħ laqgħa straordinarja tal-Kumitat skond l-Artikolu 2.
      Artikolu 7
      1.   Mingħajr preġudizzju għall-Artikolu 13(6) tar-Regolament Implimentattiv, l-approvazzjoni jew l-opinjoni favorevoli tal-Kumitat jistgħu jingħataw soġġett għal kwalunkwe kumment speċifikat mill-Kumitat.
      2.   Il-Kumitat jista’ jitlob biex l-evalwazzjoni ta’ talba jew proposta tiġi ssupplimentata f’ċerti aspetti. F’każ bħal dan, it-talba jew il-proposta jistgħu jitressqu quddiem il-Kumitat għat-tieni darba.
      3.   L-opinjonijiet mogħtija mill-Kumitat għandhom jintbagħtu lill-korpi Bankjari għat-teħid tad-deċiżjonijiet.
      Artikolu 8
      1.   Fi żmien ġimagħtejn mid-data tal-laqgħa, is-segretarjat, taħt ir-responsabbiltà tal-President, għandu jħejji l-minuti tal-konklużjonijiet ewlenin ta’ kull laqgħa tal-Kumitat u l-pożizzjonijiet ewlenin adottati mill-membri tal-Kumitat. Is-segretarjat għandu bl-istess mod iħejji l-minuti ta’ l-opinjonijiet u l-voti espressi permezz tal-proċedura bil-miktub. Dawn il-minuti għandhom jintbagħtu lill-membri tal-Kumitat.
      2.   Il-minuti jitqiesu finali ladarba jiġu approvati mill-Kumitat, sew jekk bi proċedura bil-miktub jew f’laqgħa sussegwenti.
      3.   Kull korrispondenza li tikkonċerna lill-Kumitat għandha tiġi indirizzata lis-segretarjat, għall-attenzjoni tal-President tal-Kumitat.
      4.   Ir-rappreżentanti u l-osservaturi kollha li jattendu l-laqgħat tal-Kumitat għandhom josservaw il-kunfidenzjalità tal-ħidma u d-deliberazzjonijiet tal-Kumitat. Id-dokumenti relatati ma’ tali ħidma u deliberazzjonijiet huma għall-użu ta’ dawk li lilhom huma indirizzati, li għandhom ikunu responsabbli għaż-żamma sigura u għall-ħarsien tal-kunfidenzjalità tagħhom.
      Artikolu 9
      1.   In-nefqa operattiva tal-Kumitat, inklużi l-ispejjeż ta’ l-ivvjaġġar għal rappreżentant wieħed ta’ kull Stat Membru, titħallas mill-Bank.
      2.   Il-Bank għandu jqiegħed għad-dispożizzjoni tal-Kumitat il-bini u t-tagħmir meħtieġa għall-ħidma tiegħu.
      Artikolu 10
      L-avviżi, il-korrispondenza jew id-dokumenti kollha li għandhom jintbagħtu skond dawn ir-Regoli jistgħu jintbagħtu permezz tal-posta elettronika jew bil-fax.

         (1)  ĠU L 152, 13.6.2007, p. 1.


title: 2013/407/UE: Deċiżjoni tar-Rappreżentanti tal-Gvernijiet tal-Istati Membri tal- 24 ta’ Lulju 2013 li taħtar Imħallef fil-Qorti Ġenerali

text:
               30.7.2013

               MT

               Il-Ġurnal Uffiċjali tal-Unjoni Ewropea

               L 203/16

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tal-24 ta’ Lulju 2013
   li taħtar Imħallef fil-Qorti Ġenerali
   (2013/407/UE)
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 254 u 255 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a(1) tiegħu,
   Billi:

               (1)

               B'konformità mat-Trattat dwar l-adozzjoni tal-Kroazja, is-Sinjura Vesna TOMLJENOVIĆ ġiet maħtura bħala Mħallef tal-Qorti Ġenerali għall-perijodu mill-1 ta' Lulju 2013 sal-31 ta' Awwissu 2019.

               (2)

               Is-Sinjura Vesna TOMLJENOVIĆ ġiet proposta bil-ħsieb li jiġu mġedda l-funzjonijiet tagħha ta' Mħallef fil-Qorti Ġenerali.

               (3)

               Il-Kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-idoneità tas-Sinjura Vesna TOMLJENOVIĆ għall-qadi tal-funzjonijiet ta' Mħallef fil-Qorti Ġenerali.

         ADOTTAW DIN ID-DEĊIŻJONI:
   Artikolu 1
   Is-Sinjura Vesna TOMLJENOVIĆ hija b'dan maħtura Mħallef fil-Qorti Ġenerali għall-perijodu mill-1 ta' Settembru 2013 sal-31 ta' Awwissu 2019.
   Artikolu 2
   Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, l-24 ta’ Lulju 2013.

            Il-President

         R. KAROBLIS


title: 2008/530/KE: Deċiżjoni tal-Parlament Ewropew ta' l- 24 ta' April 2007 dwar l-għeluq tal-kontijiet ta' l-Aġenzija tas-Sigurtà ta' l-Avjazzjoni Ewropea għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/161

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar l-għeluq tal-kontijiet ta' l-Aġenzija tas-Sigurtà ta' l-Avjazzjoni Ewropea għas-sena finanzjarja 2005
   (2008/530/KE)
   IL-PARLAMENT EWROPEW,
   wara li kkunsidra l-kontijiet annwali definittivi ta' l-Aġenzija tas-Sigurtà ta' l-Avjazzjoni Ewropea għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi ta' l-Aġenzija tas-Sigurtà ta' l-Avjazzjoni Ewropea għas-sena finanzjarja 2005, flimkien mat-tweġibiet ta' l-Aġenzija (2),
   wara li kkunsidra r-rakkomandazzjoni tal-Kunsill tad-data 27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u b'mod partikulari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 1592/2002 tal-Parlament Ewropew u tal-Kunsill tal-15 ta' Lulju 2002 dwar regoli komuni fil-kamp ta' l-avjazzjoni ċivili u li jistabblixxi Aġenzija tas-Sigurtà ta' l-Avjazzjoni Ewropea (4), u b'mod partikolari l-Artikolu 49 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness IV tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0121/2007),

               1.

               Jinnota li l-kontijiet annwali finali ta' l-Aġenzija tas-Sigurtà ta' l-Avjazzjoni Ewropea huma preżentati kif ġej:
               Kont ta' dħul u nfiq għas-snin finanzjarji 2004 u 2005

                           (f'EUR 1000)

                           2005

                           2004

                              Dħul tat-tħaddim

                           Sussidji Komunitarji

                           17 416

                           7 777

                           Sussidji oħrajn

                           1 446

                           248

                           Dħul ta' miżati u spejjeż

                           10 888

                           Rimbors tan-nefqa

                           26

                           3

                           Dħul ieħor

                           693

                           350

                              Total (a)

                              30 469

                              8 378

                              Nefqa tat-tħaddim

                           Staff

                           13 636

                           5 556

                           Bini u nefqa relatata

                           2 121

                           689

                           Nefqa amministrattiva oħra

                           1 319

                           743

                           Allokazzjoni ta' provvedimenti

                           576

                           89

                           Nefqa tat-tħaddim

                           11 660

                           2 081

                              Totali (b)

                              29 312

                              9 158

                              Riżultat operattiv (c = a-b)

                              1 157

                              -780

                           Dħul finanzjarju (d)

                           41

                           0

                           Spejjeż finanzjarji (e)

                           -14

                           2

                              Riżultat finanzjarju (f = d-e)

                              27

                              -2

                              Riżultat għas-sena finanzjarja (g = c+f)

                              1 184

                              -782

                              Sors: Data ta' l-Aġenzija – Din it-tabella tagħti sommarju tad-data fornuta mill-Aġenzija fil-kontijiet annwali tagħha.

               2.

               Japprova l-għeluq tal-kontijiet ta' l-Aġenzija tas-Sigurtà ta' l-Avjazzjoni Ewropea għas-sena finanzjarja 2005;

               3.

               Jagħti istruzzjonijiet lill-President tiegħu biex jgħaddi din id-deciżjoni lid-direttur ta' l-Aġenzija tas-Sigurtà ta' l-Avjazzjoni Ewropea, lill-Kunsill, lill-Kummissjoni u lill-Qorti ta' l-Awdituri, u biex jiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 266, 31.10.2006, p. 10.

      (2)  ĠU C 312, 19.12.2006, p. 6.

      (3)  ĠU L 248, 16.9.2002, p. 1. Ir-Regolament kif emendat l-aħħar bir-Regolament (KE, Euratom) Nru 1995/2006 (ĠU L 390, 30.12.2006 p. 1).

      (4)  ĠU L 240, 7.9.2002, p. 1. Ir-Regolament emendat l-aħħar bir-Regolament (KE) Nru 1701/2003 (ĠU L 243, 27.9.2003, p. 5).

      (5)  ĠU L 357, 31.12.2002, p. 72.


title: Deċiżjoni (UE, Euratom) 2015/1702 tal-Parlament Ewropew tad-29 ta' April 2015 dwar l-għeluq tal-kontijiet tal-Impriża Konġunta għall-ITER u l-Iżvilupp tal-Enerġija mill-Fużjoni għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/400

      DEĊIŻJONI (UE, EURATOM) 2015/1702 TAL-PARLAMENT EWROPEW
      tad-29 ta' April 2015
      dwar l-għeluq tal-kontijiet tal-Impriża Konġunta għall-ITER u l-Iżvilupp tal-Enerġija mill-Fużjoni għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Impriża Konġunta għall-ITER u l-Iżvilupp tal-Enerġija mill-Fużjoni għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta għall-ITER u l-Iżvilupp tal-Enerġija mill-Fużjoni għas-sena finanzjarja 2013, flimkien mat-tweġibiet tal-Impriża Konġunta (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Impriża Konġunta għall-implimentazzjoni tal-baġit għas-sena finanzjarja 2013 (05306/2015 — C8–0049/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra d-Deċiżjoni tal-Kunsill 2007/198/Euratom tas-27 ta' Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferixxi l-vantaġġi fuqha (5), u b'mod partikolari l-Artikolu 5(3) tagħha,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (6),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (7),

                  —

                  wara li kkunsidra l-Artikolu 94 u l-Anness V tar-Regoli ta' Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A8-0108/2015),

         1.

            Japprova l-għeluq tal-kontijiet tal-Impriża Konġunta għall-ITER u l-Iżvilupp tal-Enerġija mill-Fużjoni għas-sena finanzjarja 2013/Jipposponi l-għeluq tal-kontijiet tal-Impriża Konġunta għall-ITER u l-Iżvilupp tal-Enerġija mill-Fużjoni għas-sena finanzjarja 2013;

         2.

            Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Impriża Konġunta għall-ITER u l-Iżvilupp tal-Enerġija mill-Fużjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 452, 16.12.2014, p. 44.

         (2)  ĠU C 452, 16.12.2014, p. 45.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 90, 30.3.2007, p. 58.

         (6)  ĠU L 357, 31.12.2002, p. 72.

         (7)  ĠU L 328, 7.12.2013, p. 42.


title: 2014/390/UE: Deċiżjoni tal-Kunsill tat- 23 ta' Ġunju 2014 dwar il-pożizzjoni li għandha tiġi adottata, f'isem l-Unjoni Ewropea, fi ħdan il-Kumitat Konġunt taż-ŻEE li tikkonċerna emenda għall-Protokoll 31 tal-Ftehim ŻEE, dwar kooperazzjoni f'oqsma partikolari barra l-erba' libertajiet

text:
                  25.6.2014

                  MT

                  Il-Ġurnal Uffiċjali tal-Unjoni Ewropea

                  L 184/16

            DEĊIŻJONI TAL-KUNSILL
      tat-23 ta' Ġunju 2014
      dwar il-pożizzjoni li għandha tiġi adottata, f'isem l-Unjoni Ewropea, fi ħdan il-Kumitat Konġunt taż-ŻEE li tikkonċerna emenda għall-Protokoll 31 tal-Ftehim ŻEE, dwar kooperazzjoni f'oqsma partikolari barra l-erba' libertajiet

         (2014/390/UE)

      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 173 u 195 flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta tal-Kummissjoni Ewropea,
      Billi:

                  (1)

                  Il-Protokoll 31 tal-Ftehim dwar iż-Żona Ekonomika Ewropea (“il-Ftehim ŻEE”) fih dispożizzjonijiet u arranġamenti rigward kooperazzjoni f'oqsma speċifiċi li ma jagħmlux parti mill-erba' libertajiet,

                  (2)

                  Huwa xieraq li tiġi estiża l-kooperazzjoni tal-Partijiet Kontraenti għall-Ftehim ŻEE biex tinkludi r-Regolament (UE) Nru 1287/2013 tal-Parlament Ewropew u tal-Kunsill (2).

                  (3)

                  Il-Protokoll 31 tal-Ftehim ŻEE għandu għalhekk jiġi emendat sabiex din il-kooperazzjoni estiża tkun tista' tibda sseħħ mill-1 ta' Jannar 2014.

                  (4)

                  Il-pożizzjoni tal-Unjoni fi ħdan il-Kumitat Konġunt taż-ŻEE għandha tkun ibbażata fuq l-abbozz ta' Deċiżjoni mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata f'isem l-Unjoni fi ħdan il-Kumitat Konġunt taż-ŻEE dwar l-emenda proposta għall-Protokoll 31 tal-Ftehim ŻEE, dwar kooperazzjoni f'oqsma partikolari barra l-erba' libertajiet għandha tkun ibbażata fuq l-abbozz ta' Deċiżjoni tal-Kumitat Konġunt taż-ŻEE mehmuż ma' din id-Deċiżjoni.
      Artikolu 2
      Din id-Deċiżjoni tidħol fis-seħħ fid-data tal-adozzjoni tagħha.

         Magħmul fil-Lussemburgu, it-23 ta' Ġunju 2014.

               Għall-Kunsill

               Il-President

            C. ASHTON

         (1)  ĠU L 305, 30.11.1994, p. 6.

         (2)  Regolament (UE) Nru 1287/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Programm għall-Kompetittività tal-Intrapriżi u l-intrapriżi ż-Żgħar u ta' Daqs Medju (COSME) (2014 — 2020) u li jħassar id-Deċiżjoni Nru 1639/2006/KE (ĠU L 347, 20.12.2013, p. 33).

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2014
         ta'
         li temenda l-Protokoll 31 tal-Ftehim ŻEE, dwar kooperazzjoni f'oqsma speċifiċi barra mill-erba' libertajiet
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u partikolarment l-Artikoli 86 u 98 tiegħu,
         Billi:

                     (1)

                     Huwa xieraq li tiġi estiża l-kooperazzjoni tal-Partijiet Kontraenti għall-Ftehim ŻEE biex tinkludi r-Regolament (UE) Nru 1287/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Programm għall-Kompetittività tal-Intrapriżi u l-intrapriżi żgħar u medji (COSME) (2014 — 2020) u li jħassar id-Deċiżjoni Nru 1639/2006/KE (1).

                     (2)

                     Il-Protokoll 31 tal-Ftehim ŻEE għandu għalhekk jiġi emendat sabiex din il-kooperazzjoni estiża tkun tista' sseħħ mill-1 ta' Jannar 2014,

               ADOTTA DIN ID-DEĊIŻJONI:
         Artikolu 1
         Dan li ġej huwa miżjud fil-paragrafu 5 tal-Artikolu 7 tal-Protokoll 31 tal-Ftehim ŻEE:

                     “—

                        32013 R 1287: Ir-Regolament (UE) Nru 1287/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Programm għall-Kompetittività tal-Intrapriżi u l-intrapriżi żgħar u medji (COSME), (2014 — 2020) u li jħassar id-Deċiżjoni Nru 1639/2006/KE (ĠU L 347, 20.12.2013, p. 33).
                     Il-Liechtenstein u n-Norveġja jingħataw eżenzjoni mill-parteċipazzjoni fi, u l-kontribuzzjoni finanzjarja għal, dan il-programm.”

               Artikolu 2
         Din id-Deċiżjoni tidħol fis-seħħ fil-jum wara l-aħħar notifika skont l-Artikolu 103(1) tal-Ftehim ŻEE (*).
         Għandha tapplika mill-1 ta' Jannar 2014.
         Artikolu 3
         Din id-Deċiżjoni għandha tiġi ppubblikata fit-Taqsima taż-ŻEE ta', u fis-Suppliment taż-ŻEE għal, Il-Ġurnal Uffiċjali tal-Unjoni Ewropea.

            Magħmul fi Brussell.

                  Għall-Kumitat Konġunt taż-ŻEE

                  Il-President

                  Is-Segretarji

                  għall-Kumitat Konġunt taż-ŻEE

            (1)  ĠU L 347, 20.12.2013, p. 33.

            (*)  [L-ebda ħtiġijiet kostituzzjonali ma huma indikati.] [Ħtiġijiet kostituzzjonali indikati.]


title: Deċiżjoni tal-Kumitat Politiku u ta' Sigurtà EUPM/1/2009 tal- 15 ta' Diċembru 2009 dwar l-estensjoni tal-mandat tal-Kap tal-Missjoni tal-Missjoni tal-Pulizija tal-Unjoni Ewropea (EUPM) fil-Bosnja-Ħerzegovina (BiH)

text:
               16.12.2009

               MT

               Il-Ġurnal Uffiċjali tal-Unjoni Ewropea

               L 330/79

         DEĊIŻJONI TAL-KUMITAT POLITIKU U TA' SIGURTÀ EUPM/1/2009
   tal-15 ta' Diċembru 2009
   dwar l-estensjoni tal-mandat tal-Kap tal-Missjoni tal-Missjoni tal-Pulizija tal-Unjoni Ewropea (EUPM) fil-Bosnja-Ħerzegovina (BiH)
   (2009/958/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tielet subparagrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2009/906/PESK tat-8 ta' Diċembru 2009 dwar il-Missjoni tal-Pulizija tal-Unjoni Ewropea (EUPM) fil-Bosnja-Ħerzegovina (BiH) (1), u b'mod partikolari l-Artikolu 10(1) tagħha,
   Billi:

               (1)

               Taħt l-Artikolu 10(1) tad-Deċiżjoni 2009/906/PESK, il-Kumitat Politiku u ta' Sigurtà (KPS) huwa awtorizzat, konformement mal-Artikolu 38 tat-Trattat, jieħu d-deċiżjonijiet rilevanti sabiex jeżerċita l-kontroll politiku u ta' direzzjoni strateġika tal-EUPM, u b'mod partikolari biex jaħtar Kap tal-Missjoni.

               (2)

               Fl-24 ta' Ottubru 2008, fuq proposta mis-Segretarju Ġenerali/Rappreżentant Għoli (SĠ/RGħ), il-KPS ħatar bid-Deċiżjoni tiegħu 2008/835/PESK (2) lis-Sur Stefan FELLER bħala Kap tal-Missjoni tal-EUPM sal-31 ta' Diċembru 2009.

               (3)

               Fit-13 ta' Novembru 2009, is-SĠ/RGħ ippropona lill-KPS li jestendi l-mandat tas-Sur Stefan Feller bħala l-Kap tal-Missjoni tal-EUPM għal sena oħra , sal-31 ta' Diċembru 2010.

         ADOTTA DIN ID-DEĊIŻJONI:
   Artikolu 1
   Il-mandat tas-Sur Stefan FELLER bħala l-Kap tal-Missjoni tal-Missjoni tal-Pulizija tal-Unjoni Ewropea fil-Bosnja-Ħerzegovina huwa b'dan estiż sal-31 ta' Diċembru 2010.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Din għandha tapplika sal-31 ta' Diċembru 2010.
   Artikolu 3
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmula fi Brussell, il-15 ta’ Diċembru 2009.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 322, 9.12.2009, p. 22.

      (2)  ĠU L 298, 7.11.2008, p. 30.


title: 2009/430/KE: Deċiżjoni tal-Kunsill tas- 27 ta' Novembru 2008 dwar il-konklużjoni tal-Konvenzjoni dwar il-ġuriżdizzjoni u r-rikonoxximent u l-eżekuzzjoni ta’ sentenzi f’materji ċivili u kummerċjali - Deklarācijas

text:
               10.6.2009

               MT

               Il-Ġurnal Uffiċjali tal-Unjoni Ewropea

               L 147/1

         DEĊIŻJONI TAL-KUNSILL
   tas-27 ta' Novembru 2008
   dwar il-konklużjoni tal-Konvenzjoni dwar il-ġuriżdizzjoni u r-rikonoxximent u l-eżekuzzjoni ta’ sentenzi f’materji ċivili u kummerċjali
   (2009/430/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 61(c) tiegħu, flimkien mal-ewwel subparagrafu tal-Artikolu 300(2) u t-tieni subparagrafu tal-Artikolu 300(3) tiegħu,
   Wara li kkunsidra l-proposta mill-Kummissjoni,
   Wara li kkunsidra l-kunsens tal-Parlament Ewropew (1),
   Billi:

               (1)

               Fis-16 ta’ Settembru 1988, l-Istati Membri tal-Komunitajiet Ewropej iffirmaw ftehim internazzjonali mar-Repubblika tal-Iżlanda, ir-Renju tan-Norveġja, u l-Konfederazzjoni Svizzera dwar il-ġurisdizzjoni u l-eżekuzzjoni ta’ sentenzi f’materji ċivili u kummerċjali (2) (il-Konvenzjoni ta’ Lugano), u b’hekk estendew għall-Iżlanda, in-Norveġja u l-Iżvizzera l-applikazzjoni tar-regoli tal-Konvenzjoni tas-27 ta’ Settembru 1968 dwar l-istess suġġett (3) (il-Konvenzjoni ta’ Brussell).

               (2)

               In-negozjati dwar reviżjoni tal-Konvenzjoni ta’ Brussell u tal-Konvenzjoni ta’ Lugano saru matul is-snin 1998-1999 fil-qafas ta’ Grupp ta’ Ħidma ad hoc imkabbar bil-parteċipazzjoni tan-Norveġja, l-Iżlanda l-Iżvizzera. Dawn in-negozjati wasslu għall-adozzjoni ta’ test ta’ abbozz ta’ konvenzjoni mħejji mill-Grupp ta’ Ħidma, li ġie kkonfermat mill-Kunsill fil-laqgħa tiegħu fis-27 u t-28 ta’ Mejju 1999.

               (3)

               Saru negozjati sussegwenti fil-Kunsill abbażi ta’ dan it-test li wasslu għall-adozzjoni tar-Regolament tal-Kunsill (KE) Nru 44/2001 tat-22 ta’ Diċembru 2000 dwar ġurisdizzjoni u rikonoxximent u eżekuzzjoni ta’ sentenzi f’materji ċivili u kummerċjali (4), li mmodernizza r-regoli tal-Konvenzjoni ta’ Brussell u għamel aktar rapida u effiċjenti s-sistema ta’ rikonoxximent u eżekuzzjoni.

               (4)

               Fid-dawl tal-parallelliżmu bejn is-sistemi tal-Konvenzjoni ta’ Brussell u l-Konvenzjoni ta’ Lugano dwar il-ġurisdizzjoni u r-rikonoxximent u l-eżekuzzjoni ta’ sentenzi f’materji ċivili u kummerċjali, ir-regoli tal-Konvenzjoni ta’ Lugano għandhom jiġu allinjati mar-regoli tar-Regolament (KE) Nru 44/2001 sabiex jinkiseb l-istess livell ta’ ċirkulazzjoni ta’ sentenzi bejn l-Istati Membri tal-UE u l-Istati tal-EFTA kkonċernati.

               (5)

               Skond il-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u t-Trattat li jistabbilixxi l-Komunità Ewropea, id-Danimarka ma tipparteċipax fl-applikazzjoni ta’ miżuri skont it-Titolu IV tat-Trattat li jistabbilixxi l-Komunità Ewropea. Sabiex ir-regoli tal-Konvenzjoni ta’ Lugano japplikaw għad-Danimarka, id-Danimarka għandha għalhekk tipparteċipa bħala Parti Kontraenti għal konvenzjoni ġdida li tkopri l-istess materja.

               (6)

               Bid-Deċiżjoni tas-27 ta’ Settembru 2002, il-Kunsill awtorizza lill-Kummissjoni sabiex tinnegozja bil-ħsieb tal-adozzjoni ta’ Konvenzjoni ta’ Lugano ġdida dwar il-ġurisdizzjoni u r-rikonoxximent u l-eżekuzzjoni ta’ sentenzi f’materji ċivili u kummerċjali.

               (7)

               Il-Kummissjoni nnegozjat tali konvenzjoni, f’isem il-Komunità, mal-Iżlanda, man-Norveġja, mal-Iżvizzera, u mad-Danimarka. Din il-Konvenzjoni ġiet iffirmata, f’isem il-Komunità, fit-30 ta’ Ottubru 2007, skont id-Deċiżjoni tal-Kunsill 2007/712/KE (5), soġġetta għall-konklużjoni tagħha f’data aktar tard.

               (8)

               Fil-ħin tal-adozzjoni tad-Deċiżjoni 2007/712/KE l-Kunsill qabel li jeżamina fil-qafas tad-diskussjonijiet dwar il-konklużjoni tal-Konvenzjoni ta’ Lugano l-ġdida, il-possibblità li ssir dikjarazzjoni skont l-Artikolu II(2) tal-Protokoll 1 għall-Konvenzjoni. Il-Komunità għandha tagħmel din id-dikjarazzjoni fil-ħin tal-konklużjoni tal-Konvenzjoni.

               (9)

               Matul in-negozjati tal-Konvenzjoni l-Komunità kkommettiet ruħha li tagħmel dikjarazzjoni, fil-ħin tar-ratifika tal-Konvenzjoni, bl-iskop li meta tkun qed temenda r-Regolament (KE) Nru 44/2001 il-Komunità tiċċara l-kamp ta’ applikazzjoni tal-Artikolu 22(4) ta’ dak ir-Regolament bil-għan li tqis il-ġurisprudenza rilevanti tal-Qorti tal-Ġustizzja tal-Komunitajiet Ewropej fir-rigward tal-proċedimenti li jikkonċernaw ir-reġistrazzjoni jew il-validità tad-drittijiet tal-proprjetà intellettwali, biex b’hekk ikun żgurat il-paralleliżmu tiegħu mal-Artikolu 22(4) tal-Konvenzjoni. F’dan il-kuntest, għandhom jiġu meqjusa r-riżultati tal-evalwazzjoni tal-applikazzjoni tar-Regolament (KE) Nru 44/2001.

               (10)

               Skond l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness għat-Trattat dwar l-Unjoni Ewropea u għat-Trattat li jistabbilixxi l-Komunità Ewropea, ir-Renju Unit u l-Irlanda qed jieħdu sehem fl-adozzjoni u l-applikazzjoni ta’ din id-Deċiżjoni.

               (11)

               Skond l-Artikoli 1 u 2 tal-Protokoll dwar il-pożizzjoni tad-Danimarka, id-Danimarka ma tiħux sehem fl-adozzjoni ta’ din id-Deċiżjoni u m’hijiex marbuta biha jew soġġetta għall-applikazzjoni tagħha.

               (12)

               Il-Konvenzjoni issa għandha tiġi konkluża,

         IDDEĊIEDA KIF ĠEJ:
   Artikolu 1
   Il-konklużjoni tal-Konvenzjoni dwar il-ġurisdizzjoni u r-rikonoxximent u l-eżekuzzjoni ta’ sentenzi f’materji ċivili u kummerċjali, li tissostitwixxi l-Konvenzjoni ta’ Lugano tas-16 ta’ Settembru 1988, hija b’dan approvata f’isem il-Komunità.
   Meta tiddepożita l-istrument tar-ratifika tagħha, il-Komunità għandha tagħmel id-dikjarazzjonijiet imniżżla fl-Annessi I u II ta’ din id-Deċiżjoni.
   It-test tal-Konvenzjoni huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jaħtar il-persuna/i li jkollha/hom is-setgħa li j/tiddepożita(w), f’isem il-Komunità, l-istrument ta’ ratifika skont l-Artikolu 69(2) tal-Konvenzjoni.

      Magħmul fi Brussell, is-27 ta' Novembru 2008.

            Għall-Kunsill

            Il-President

         M. ALLIOT-MARIE

      (1)  L-approvazzjoni tat-18 ta' Novembru 2008 (għadha mhix ippubblikata fil-Ġurnal Uffiċjali).

      (2)  Il-Konvenzjoni dwar il-ġurisdizzjoni u l-eżekuzzjoni ta’ sentenzi f’materji ċivili u kummerċjali (ĠU L 319, 25.11.1988, p. 9).

      (3)  Il-Konvenzjoni ta’ Brussell dwar il-ġuriżdizzjoni u l-eżekuzzjoni ta’ sentenzi f’materji ċivili u kummerċjali (ĠU L 299, 31.12.1972, p. 32) (Il-verżjoni konsolidata tidher fil-ĠU C 27, 26.1.1998, p. 1).

      (4)  ĠU L 12, 16.1.2001, p. 1.

      (5)  Id-Deċiżjoni tal-Kunsill 2007/712/KE tal-15 ta’ Ottubru 2007 dwar l-iffirmar, f’isem il-Komunità, tal-Konvenzjoni dwar il-ġuriżdizzjoni u r-rikonoxximent u l-eżekuzzjoni ta’ sentenzi f’materji ċivili u kummerċjali (ĠU L 339, 21.12.2007, p. 1).

      ANNESS I
      DIKJARAZZJONI MILL-KOMUNITÀ EWROPEA

         “Il-Komunità Ewropea b’dan tiddikjara li, waqt li qed timmodifika r-Regolament tal-Kunsill (KE) Nru 44/2001 dwar il-ġurisdizzjoni, ir-rikonoxximent u l-infurzar ta’ sentenzi fuq kwistjonijiet ċivili u kummerċjali, għandha l-ħsieb li tiċċara l-firxa tal-Artikolu 22(4) ta’ dak ir-Regolament bil-għan li tqis l-ġurisprudenza rilevanti tal-Qorti tal-Ġustizzja dwar il-proċeduri li jikkonċernaw ir-reġistrazzjoni jew il-validità tad-drittijiet tal-proprjetà intellettwali, biex b’hekk ikun żgurat il-paralleliżmu tagħha mal-Artikolu 22(4) tal-Konvenzjoni u fl-istess ħin tqis ir-riżultati tal-valutazzjoni tal-applikazzjoni tar-Regolament (KE) Nru 44/2001.”

      ANNESS II
      DIKJARAZZJONI MILL-KOMUNITÀ EWROPEA F’KONFORMITÀ MAL-ARTIKOLU II(2) TAL-PROTOKOLL 1 GĦALL-KONVENZJONI

         “Il-Komunità Ewropea tiddikjara li l-proċedimenti msemmija fl-Artikoli 6(2) u 11 ma jistgħux jintużaw fl-Istati Membri li ġejjin: l-Estonja, il-Latvja, il-Litwanja, il-Polonja u s-Slovenja flimkien mat-tlieta li diġà ssemmew fl-Anness IX għall-Konvenzjoni.
         Skond l-Artikolu 77(2) tal-Konvenzjoni l-Kumitat Permanenti stabbilit mill-Artikolu 4 tal-Protokoll 2 għall-Konvenzjoni għandu għalhekk kif il-Konvenzjoni tidħol fis-seħħ jintalab jemenda l-Anness IX għall-Konvenzjoni kif ġej:

               ‘ANNESS IX
               L-Istati u r-regoli msemmija fl-Artikolu II tal-Protokoll 1 huma dawn li ġejjin:

                           —

                           Il-Ġermanja: l-Artikoli 68, 72, 73 u 74 tal-kodiċi ta’ proċedura ċivili (Zivilprozessordnung) li jikkonċernaw notifiki lil partijiet terzi,

                           —

                           L-Estonja: l-Artikoli 214(3) u (4) u l-Artikolu 216 tal-Kodiċi ta’ Proċedura Ċivili (tsiviilkohtumenetluse seadustik) li jikkonċernaw notifiki lil partijiet terzi,

                           —

                           Il-Latvja: l-Artikoli 78, 79, 80 u 81 tal-Liġi ta’ Proċedura Ċivili (Civilprocesa likums) li jikkonċernaw notifiki lil partijiet terzi,

                           —

                           Il-Litwanja: l-Artikolu 47 tal-Kodiċi tal-Proċedura Ċivili (Civilinio proceso kodeksas),

                           —

                           L-Ungerija: L-Artikolu 58 sa 60 tal-Kodiċi ta’ Proċedura Ċivili (Polgári perrendtartás) li jikkonċernaw notifiki lil partijiet terzi,

                           —

                           L-Awstrija: l-Artikolu 21 tal-kodiċi ta’ proċedura ċivili (Zivilprozessordnung) li jikkonċerna notifiki lil partijiet terzi,

                           —

                           Il-Polonja: l-Artikoli 84 u 85 tal-Kodiċi ta’ Proċedura Ċivili (Kodeks postępowania cywilnego) li jikkonċernaw notifiki lil partijiet terzi (przypozwanie),

                           —

                           Is-Slovenja: l-Artikolu 204 tal-Att dwar il-Proċedura Ċivili (Zivilprozeßordnung) li jikkonċerna notifiki lil partijiet terzi,

                           —

                           L-Iżvizzera, fir-rigward ta’ dawk id-distretti awtonomi li l-kodiċi ta’ proċedura ċivili tagħhom ma tipprovdix għall-ġurisdizzjoni msemmija fl-Artikoli 6(2) u 11 tal-Konvenzjoni: id-dispożizzjonijiet xierqa li jikkonċernaw notifiki lil partijiet terzi (litis denuntiatio) tal-kodiċi ta’ proċedura ċivili applikabbli.’

         ”


title: Id-Deċiżjoni tal-Kunsill ta' l-14 ta' Ġunju 1982 li taċċetta f'isem il-Komunità r-rakkomandazzjoni tal-Kunsill għall-Kooperazzjoni Doganali li għandhax’ taqsam ma’ ħtiġiet doganali rigward fatturi kummerċjali

text:
Avviż Legali Importanti

|

31982D0457

Official Journal L 204 , 12/07/1982 P. 0027 - 0028 Finnish special edition: Chapter 2 Volume 3 P. 0129  Spanish special edition: Chapter 02 Volume 9 P. 0097  Swedish special edition: Chapter 2 Volume 3 P. 0129  Portuguese special edition Chapter 02 Volume 9 P. 0097

		Id-Deċiżjoni tal-Kunsillta' l-14 ta' Ġunju 1982li taċċetta f'isem il-Komunità r-rakkomandazzjoni tal-Kunsill għall-KooperazzjoniDoganali li għandhax’ taqsam ma’ ħtiġiet doganali rigward fatturi kummerċjali(82/457/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea,Wara li kkunsidra r-rakkomandazzjoni mill-Kummissjoni,Billi r-rakkomandazzjoni tal-Kunsill għall-Kooperazzjoni Doganali li għandha x'taqsam ma’ ħtiġiet doganali rigward fatturi kummerċjali tista’ tiġi aċċettata mill-Komunità b'effett immedjat,IDDEĊIEDA KIF ĠEJ:Artikolu 1Ir-rakkomandazzjoni tal-Kunsill għall-Kooperazzjoni Doganali tas-16 ta' Mejju 1979 li għandha x'taqsam ma’ ħtġiet doganali rigward fatturi kummerċjali hija permezz ta' din id-Deċiżjoni aċċettata f'isem il-Komunità b'effett immedjat.It-test tar-rakkomandazzjoni msemmija huwa mehmuż ma’ din id-Deċiżjoni.Artikolu 2Il-President tal-Kunsill għandu jinnomina l-persuna li jkollha s-setgħa li tinforma s-Segretarjat Ġenerali tal-Kunsill għall-Kooperazzjoni Doganali bl-aċċettazzjoni mill-Komunità b'effett immedjat tar-rakkomandazzjoni msemmija fl-Artikolu 1.Magħmula fil-Lussemburgu, fl-14 ta' Ġunju 1982.Għall-KunsillIl-PresidentP. de Keersmaeker--------------------------------------------------RAKKOMANDAZZJONI TAL-KUNSILL GĦALL-KOOPERAZZJONI DOGANALITAS-16 TA' MEJJU 1979LI GĦANDHA X'TAQSAM MAL-ĦTIĠIET DOGANALI RIGWARD FATTURI KUMMERĊJALIIL-KUNSILL GĦALL-KOOPERAZZJONI DOGANALI,Xewqan li jiffaċilita l-kummerċ internazzjonali billi jagħmilha possibbli għas-setturi kummerċjali li jimpjegaw metodi moderni ta' riproduzzjoni u trasmissjoni ta' informazzjoni,Wara li qies, inter alia, l-isforzi li qed isiru fil-livell internazzjonali sabiex jippermettu li d-dokumenti kollha meħtieġa għal operazzjoni kummerċjali internazzjonali jkunu preparati minn master wieħed permezz tal-metodu ′one-run’,Wara li qies ir-rakkomandazzjoni dwar il-firem u l-awtentikazzjoni adottata f'Marzu 1979 mill-Grupp tax-Xogħol fuq il-Faċilitazzjoni tal-Proċeduri tal-Kummerċ Internazzjonali tal-Kummissjoni Ekonomika għall-Ewropa, li tinnota b'mod partikolari li l-adozzjoni ġenerali ta' metodi mekkaniċi jew elettroniċi ta' trasferiment ta' informazzjoni tirrikjedi bidliet fil-prattika preżenti f'dak li għandu x'jaqsam mal-firem miktuba bl-idejn,Wara li kkunsidra li l-ħtieġa ta' firma fuq il-fattura kummerċjali għall-finijiet tad-dwana ma’ tagħti lid-dwana l-ebda garanzija partikolari ta' preċiżjoni,JIRRAKKOMANDA LI L-ISTATI MEMBRI GĦANDHOM:1. JAĊĊETTAW IL-FATTURI KUMMERĊJALI PRODOTTI B'KULL PROĊESS, PER EŻEMPJU IL-METODU ′ONE-RUN’, FIL-KAŻIJIET FEJN IL-PREŻENTAZZJONI TAL-FATTURA KUMMERĊJALI TKUN MITLUBA B'KONNESSJONI MAL-IŻDOGANAR TA' L-OĠĠETTI;2. jibqgħu lura milli jitolbu firma, għall-finijiet tad-dwana, fuq il-fatturi kummerċjali preżentati b'sostenn ta' dikjarazzjoni dwar oġġetti,JITLOBLI l-Istati Membri li jaċċettaw din ir-rakkomandazzjoni jinnotifikaw lis-Segretarjat Ġenerali bl-aċċettazzjoni tagħhom, mid-data li minnha jibdew japplikaw ir-rakkomandazzjoni, u tal-kondizzjonijiet ta' l-applikazzjoni tagħha. Is-Segretarju Ġenerali għandu jittrasmetti din l-informazzjoni lill-amministrazzjonijiet doganali ta' l-Istati Membri.--------------------------------------------------


title: Id-Deċiżjoni tal-Kunsill tas- 7 ta' Mejju 2004 li taħtar membri tal-Qorti ta' l-Awdituri

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               52

         ID-DEĊIŻJONI TAL-KUNSILL
   tas-7 ta' Mejju 2004
   li taħtar membri tal-Qorti ta' l-Awdituri
   (2004/499/KE, Euratom)
   IL-KUNSILL TA' L-UNJONI EWROPEA,
   Waqt li jikkunsidra it-Trattat li jistabbilixxi l-Komunità Ewropea, u b'mod partikolari l-Artikolu 247(1), (2) u (3) tiegħu,
   Waqt li jikkunsidra t-Trattat li jistabbilixxi l-Komunità Ewropea ta' l-Enerġija Atomika, u b'mod partikolari l-Artikolu 160b(3) tiegħu,
   Waqt li jikkunsidra l-Att dwar il-kondizzjonijiet ta' adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka u l-aġġustamenti lit-Trattati li fuqhom hi mwaqqfa l-Unjoni Ewropea, u b' mod partikulari l-Artikoli 47 tiegħu,
   Waqt li jikkunsidra l-opinjonijiet tal-Parlament Ewropew (1),
   Billi:
   Skond l-Artikolu 47 ta' l-Att ta' Adeżjoni msemmi hawn fuq, il-Qorti ta' l-Awdituri għandha tiġi mkabbra bil-ħatra ta' għaxar membri addizzjonali għal mandat ta' sitt snin, madanakollu, fin-nuqqas ta' proposta, il-ħatra ta' wieħed minn dawk il-membri addizzjonali ma tistax issir sa data iktar tard,
   IDDEĊIEDA KIF ĠEJ:
   Artikolu 1
   Dawn li ġejjin huma b'dan maħtura membri tal-Qorti ta' l-Awdituri għal perjodu ta' sitt snin b'effett mid-data ta' l-adozzjoni ta' din id-Deċiżjoni:

               Is-Sinjur Jan KINŠT

               Is-Sinjura Kersti KALJULAID

               Is-Sinjur Igors LUDBORŽS

               Is-Sinjura Irena PETRUŠKEVIČIENĖ

               Is-Sinjur Gejza HALÁSZ

               Is-Sinjur Josef BONNICI

               Is-Sinjur Jacek UCZKIEWICZ

               Is-Sinjur Vojko Anton ANTONČIČ

               Is-Sinjur Julius MOLNAR

         Artikolu 2
   Din id-Deċiżjoni għandha tibda sseħħ fil-jum meta tiġi adottata.
   Artikolu 3
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.

      Magħmula fi Brussell, nhar is-7 ta' Mejju 2004.

            Għall-Kunsill

            Il-President

         C. McCREEVY

      (1)  Opinjonijiet li ngħataw fil-5 ta’ Mejju 2004 (li għadhom m'humiex pubblikati fil-Ġurnal Uffiċjali)